Document ID: /roh_data/filtered/fineweb-2-filterrobots_roh.jsonl.gz/61968

Il settember han las 75 emprimas studentas e students cumenzà en in nov sistem da furmaziun. Quel prevesa per l'ina che las studentas ed ils students èn engaschads fix tar in'instituziun da tgira sco ina chasa per attempads, in ospital u tar ina spitex, e per l'autra er pajas pli autas. Annunzià avevan las instituziuns da tgira, il center da furmaziun da sanadad ed il chantun, il nov sistem il 2022.
Per testar quai nov sistem hai er gia da in project da pilot e Rebekka Hansmann dal Center da sanadà Engiadina Bassa vesa mo avantatgs tar il nov sistem.
In avantatg è cunzunt che la loialitad envers l'instituziun è pli gronda sche las studentas ed ils students èn directamain engaschads e na fan betg mo practicums.
Sper quai dettia er l'avantatg che las persunas pon aifer la regiun midar dad in'instituziun tar l'autra e vesan uschia la realitad en differents secturs da la tgira.
Problem da mancanza da persunal n'è betg schlià
Il nov sistem saja bain bun, il problem da la mancanza ad persunal na saja dentant betg schlià cun quai. I dovria anc blers sforzs, cunzunt er da motivar la glieud da lura er restar en il sectur. Uschiglio portia l'entir sforz tar la scolaziun nagut, uschia Sandra Bosch, la manadra dal project.
I dovra gronds sforzs da salvar la glieud en la professiun. Sche quai na gartegia betg lura restan ils sforzs en la furmaziun senz'effect.
Er il chantun ch'ha dà il stausch per la midada da sistem è cuntent cun l'andament dal project. Tuttina è er Peter Peyer, il minister da sanadad pertschert ch'i dat anc blers plazzals en il sectur da la tgira. Tranter auter sajan ins uss vidlonder da realisar l'iniziativa da tgira ch'è vegnida approvada dal suveran il 2021. Sper quai stoppia il chantun insumma prender sut la marella la situaziun e guardar sche quella funcziuna er anc per ils proxims onns. La lavur en quai sectur vegnia segir betg a mancar, uschia Peter Peyer.